รายการเดินหน้าประเทศไทย : ความรู้กฎหมายสู่ชุมชนกับความยุติธรรมที่ต้นทาง
นายธวัชชัย ไทยเขียว รองปลัดกระทรวงยุติธรรม กล่าวในรายการเดินหน้าประเทศไทย เรื่องความรู้กฎหมายสู่ชุมชนกับยุติธรรมที่ต้นทาง ว่า ตามหลักกฎหมายแล้วประชาชนไม่สามารถอ้างว่าไม่รู้กฎหมายเพื่อปฏิเสธความผิดได้ แม้ตามความเป็นจริงจะเป็นไปไม่ได้ที่ประชาชนจะรู้กฎหมายทั้งหมด เพราะขนาดศาลยังไม่รู้กฎหมายทั้งหมดยังต้องมีศาลชำนาญพิเศษเฉพาะด้าน ดังนั้น สิ่งสำคัญที่สุด คือ ต้องให้ประชาชนรู้กฎหมายที่จำเป็นและกระบวนการทางกฎหมาย 

รองปลัดกระทรวงยุติธรรม กล่าวด้วยว่า กระทรวงยุติธรรมมีกองทุนยุติธรรมเพื่อสนับสนุนการเผยแพร่ให้ความรู้กฎหมายแก่ประชาชน ซึ่งหน่วยงานที่ให้ความรู้กฎหมาย เนติบัณฑิตยสภา สภาทนายความ กระทรวงยุติธรรม อัยการ และศาล สามารถขอสนับสนุนเงินทุนเพื่อจัดโครงการต่างๆ ได้ รวมถึงในพื้นที่ชุมชน หากมีความต้องการที่จะเสริมสร้างความรู้ด้านกฎหมาย สามารถขอรับเงินสนับสนุน รวมถึงวิทยากรในการบรรยายให้ความรู้ 
นอกจากนี้ กระทรวงยุติธรรมยังเสริมสร้างเครือข่ายเข้ามาช่วยเผยแพร่ความรู้ด้านกฎหมาย โดยใช้วิธีการสื่อสารให้ประชาชนเข้าใจตามความเหมาะสมและวัย ทั้งนี้ยอมรับว่าที่ผ่านมา การให้ความรู้ด้านกฎหมายที่ประสบความสำเร็จที่สุด คือ การให้ความรู้ในสถานศึกษาแก่เยาวชน ซึ่งถือเป็นรากฐานสำคัญที่ทำให้มีองค์ความรู้ตั้งแต่เยาว์วัย เมื่อเติบโตขึ้นแม้จะไม่ทราบข้อกฎหมายทั้งหมด แต่อย่างน้อยเมื่อเกิดคดีความขึ้นจะทราบว่าใครจะเป็นที่พึ่งได้บ้าง
ฐิตาวัลย์ ลาภขจรสงวน / สวท.